การท่องเที่ยวแห่งประเทศไทย เตรียมพิจารณาจัดงานสงกรานต์ปี 2564 แบบ New Normal กระตุ้นเที่ยวภายในประเทศ
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.)เปิดเผยว่า นายกรัฐมนตรีได้มีข้อสั่งการให้พิจารณารูปแบบการจัดงานเทศกาลสงกรานต์ประจำปี 2564 ซึ่งรัฐมนตรีว่าการกระทรวงวัฒนธรรม อยากให้เน้นการจัดงานโดยยึดวิถีชีวิตท้องถิ่นไทย ส่วนรัฐมนตรีว่าการกระทรวงการท่องเที่ยวและกีฬายืนยันด้วยว่าการจัดงานให้เกิดการท่องเที่ยวในช่วงนี้จะเป็นการช่วยกระตุ้นให้เกิดการเดินทางท่องเที่ยวภายในประเทศ นำไปสู่การฟื้นตัวทางเศรษฐกิจ แต่จะต้องมีรูปแบบภายใต้มาตรการป้องกันโรคโควิด-19 ในด้านต่างๆ ซึ่งคาดว่าจะมีความชัดเจนในเร็ว ๆ นี้ โดย ททท. มั่นใจว่าเทศกาลสงกรานต์ที่จะถึงนี้ คนไทยจะได้เดินทางกลับภูมิลำเนาและท่องเที่ยวอย่างแน่นอน รวมทั้ง ททท. มีความประสงค์อยากให้มีการจัดงานในแต่ละพื้นที่ โดยดำเนินการด้วยมาตรการท่องเที่ยววิถีใหม่ (New Normal) โดยเฉพาะจังหวัดใหญ่ๆ ที่จะมีการจัดงานเป็นประจำอยู่แล้ว เช่น วันไหลพัทยาและงานสงกรานต์ที่จังหวัดเชียงใหม่ เป็นต้น นอกจากนี้หากรัฐบาลส่งสัญญาณให้มีการจัดงานสงกรานต์ที่ชัดเจนแล้ว ททท. จะทำการประเมินตัวเลขนักท่องเที่ยวอีกครั้ง ภายใต้ความหวังว่าอยากเห็นนักท่องเที่ยวเดินทางเพื่อสร้างความมั่นใจ ว่าประเทศไทยสามารถควบคุมการระบาดของโรคโควิด-19 ได้เป็นอย่างดี